陵城歌
作者：呂本中
朝代：宋

paragraphs: 北風吹沙秋草黄，漢家故陵當路傍。
殘墓斷壠趁風雨，狹徑小樹行牛羊。
當時王子朝未央，飛燕姊弟承龍光。
大策已定回朝陽，不知外家諸舅忙。
後來變化尤猖狂，佞賢賊莽分行藏。
豈知漢運中更長，濟陽舍中方赤光。
終亦變化隨飛揚，何獨此地令人傷。
人生覩此當自顧，位高金多終此路。
君不見五陵佳氣且如此，更復何情說丁傅。